**Versailles**

*Steluța Căciun*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Versailles

Țipătul de motan în călduri al păunilor

se oprește în brocartul draperiilor:

regele doarme.

Baldachinul îi ascunde, boțit, neputința,

doar piciorul grăsuț și alb al metresei șchioape

atârnă dezgolit impudic

până aproape.

În mirosul greu de transpirație și mosc,

perucile se privesc fără de chip în oglindă

grattoirul care a omorât elefanții

le gâdilă viril păduchii.

Știu că voi fi următoarea

pe umărul căreia își va arunca eșarfa:

majordomul mi-a luat măsurile

și corespund

Mi-e puțin greață și aș vrea aux toilettes

dar nu există,

așa că

mă retrg într-un ungher întunecos

și spun pardon

celor doi valeți

care și-au început devreme truda

încurcați unul în altul.

În orangerie, Le Notre

desenează cu bățul în nisip

partere colorate.

Mă uit pe cer și-mi spun:

„ ce zăpușeală!

de-ar veni odată revoluția aia!”

Dar Guillotine încă nu s-a născut...